Návrh ROZHODNUTIE RADY, ktorým sa ustanovuje pozícia, ktorá sa má prijať v mene Európskej únie v súvislosti s navrhovanou zmenou a doplnením prílohy III k Rotterdamskému dohovoru /* KOM/2010/0814 v konečnom znení - NLE 2010/0394*/





[pic] | EURÓPSKA KOMISIA | Brusel, 11.1.2011 KOM(2010) 814 v konečnom znení 2010/0394 (NLE) Návrh ROZHODNUTIE RADY, ktorým sa ustanovuje pozícia, ktorá sa má prijať v mene Európskej únie v súvislosti s navrhovanou zmenou a doplnením prílohy III k Rotterdamskému dohovoru (predložený Komisiou) DÔVODOVÁ SPRÁVA 1. KONTEXT NÁVRHU V marci 1998 boli pod záštitou Organizácie OSN pre výživu a poľnohospodárstvo (FAO) a Programu OSN pre životné prostredie (UNEP) uzavreté rokovania o Dohovore o udeľovaní predbežného súhlasu po predchádzajúcom schválení (PIC) pre niektoré nebezpečné chemické látky a pesticídy v medzinárodnom obchode. Dohovor bol postúpený na podpis v rámci ministerskej diplomatickej konferencie, ktorá sa konala v septembri 1998 v Rotterdame. Spoločenstvo ho podpísalo 11. septembra 1998. Rotterdamský dohovor predstavuje významný pokrok v medzinárodnej regulácii určitých nebezpečných chemických látok vrátane pesticídov. Jeho cieľom je podporovať spoločnú zodpovednosť a vzájomné úsilie zmluvných strán v rámci medzinárodného obchodu s takýmito chemickými látkami, aby sa chránilo zdravie ľudí a životné prostredie pred potenciálnymi škodlivými vplyvmi a prispelo k ich používaniu, ktoré nepoškodzuje životné prostredie. Únia realizovala dohovor prostredníctvom nariadenia Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií[1]. Rada schválila dohovor v mene Európskeho spoločenstva svojím rozhodnutím 2006/730/ES z 25. septembra 2006[2]. Dohovor nadobudol platnosť 24. februára 2004. Piate zasadnutie konferencie zmluvných strán (COP5) sa bude konať od 20. do 24. júna 2011 v Ženeve. Zmluvnými stranami dohovoru sú Únia a 26 členských štátov. Na základe odporúčaní Revízneho výboru pre chemikálie (CRC), pomocného orgánu pod dohľadom konferencie zmluvných strán (COP), sa očakáva, že na konferencii zmluvných strán sa rozhodne o zaradení ďalších chemických látok do postupu PIC (postup po predchádzajúcom schválení) ich doplnením do prílohy III k dohovoru. Štyri chemické látky, ktoré výbor CRC odporučil zaradiť do prílohy III k Rotterdamskému dohovoru, menovite chryzotilový azbest, endosulfán, alachlór a aldikarb, už sú podľa práva Únie predmetom podobných obmedzení. Komisia preto navrhuje Rade, aby sa na zasadnutí COP5 rozhodla v mene Spoločenstva podporiť zmenu a doplnenie prílohy III k dohovoru. 2010/0394 (NLE) Návrh ROZHODNUTIE RADY, ktorým sa ustanovuje pozícia, ktorá sa má prijať v mene Európskej únie v súvislosti s navrhovanou zmenou a doplnením prílohy III k Rotterdamskému dohovoru RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 192 ods. 1 a článok 207 v spojení s článkom 218 ods. 9 , so zreteľom na návrh Európskej komisie, keďže: 1. Európska únia ratifikovala Rotterdamský dohovor o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode („Rotterdamský dohovor“)[3]. 2. Nariadením Európskeho parlamentu a Rady (ES) č. 689/2008 z 17. júna 2008 o vývoze a dovoze nebezpečných chemikálií sa realizoval Rotterdamský dohovor v Únii[4]. 3. Je nevyhnutné a vhodné podporiť odporúčanie Revízneho výboru pre chemikálie, pokiaľ ide o zaradenie chryzotilového azbestu, endosulfánu, alachlóru a aldikarbu do prílohy III k Rotterdamskému dohovoru, aby sa pre dovážajúce krajiny zabezpečila ochrana poskytovaná Rotterdamským dohovorom. Tieto štyri látky sú už v Únii zakázané alebo prísne obmedzené a sú preto predmetom vývozných požiadaviek, ktoré presahujú rámec toho, čo sa požaduje v Rotterdamskom dohovore. 4. Očakáva sa, že na piatom zasadnutí konferencie zmluvných strán (COP5) Rotterdamského dohovoru sa rozhodne o navrhovanej zmene a doplnení jeho prílohy III. Únia by mala túto zmenu a doplnenie podporiť. ROZHODLA TAKTO: Jediný článok Na piatom zasadnutí konferencie zmluvných strán Rotterdamského dohovoru Komisia v mene Únie podporí prijatie navrhovanej zmeny a doplnenia jeho prílohy III s cieľom doplniť do nej chryzotilový azbest, endosulfán, alachlór a aldikarb. V Bruseli Za Radu predseda [1] Ú. v. EÚ L 204, 31.7.2008, s. 1. [2] Ú. v. EÚ L 299, 28.10.2006, s. 23. [3] Ú. v. EÚ L 299, 28.10.2006, s. 23. [4] Ú. v. EÚ L 204, 31.7.2008, s. 1.